钦定古今图书集成/明伦汇编/家范典/第064卷 > 《寄舍弟瑭》薛瑄
## 钦定古今图书集成/明伦汇编/家范典/第064卷 > 《寄舍弟瑭》薛瑄

同侍先人久宦游，先人没世葬林丘。弟修𬞟藻居乡
里，兄窃功名上帝州。鸿雁影分思并宿，鹡鸰声远念
相求。勉修令德光前绪，频寄书来解我忧。

先母亡时汝四春，先人辞世汝成人。二亲恩比乾坤
大，一气情如手足亲。荆树愿同珠树好，棠华期与岁
华新。故乡闻道逢艰日，生计无忘早晚勤。

父母生来汝与吾，承家付托藉良图。立身莫若亲贤
士，防患应须远酒徒。得善便当铭肺腑，敬身宁使损
肌肤。兄年谩长惭无德，并写斯言列坐隅。